b"\n_START_ARTICLE_\nKerry James Marshall\n_START_SECTION_\nBiografia\n_START_PARAGRAPH_\nVa n\xc3\xa9ixer a Birmingham, a Alabama, el 17 d'octubre de 1955. Era el segon fill de James Marshall, un treballador del servei postal, i d'Ora Dee Prentice Marshall, una compositora i empres\xc3\xa0ria, tots dos de Birmingham. La fam\xc3\xadlia de Marshall es va mudar a Los Angeles l'any 1963, on van viure al projecte d'habitatges p\xc3\xbablics Nickerson Gardens, a Watts, abans d'establir-se a South Central, Los Angeles._NEWLINE_Posteriorment, un professor d'art de l'escola de secund\xc3\xa0ria George Washington Carver va dur Marshall a con\xc3\xa8ixer el Los Angeles County Museum of Art i a una classe especial d'estiu de dibuix impartida per George De Groat a l'Otis Art Institute. Va ser all\xc3\xa0 on Marshall va con\xc3\xa8ixer el llibre Images of Dignity: The Drawings of Charles White. Els dibuixos de White, que representaven afroamericans, amb riquesa est\xc3\xa8tica i altament carregats d'emoci\xc3\xb3, van dur Marshall a voler reflectir les seves experi\xc3\xa8ncies en l'art _NEWLINE_Durant l'\xc3\xbaltim any a l'escola secund\xc3\xa0ria, Marshall va assistir a les classes de dibuix de Charles White amb models del natural a l'Otis. Aquest artista va romandre com un mentor influent sobre Marshall, qui va passar dos anys despr\xc3\xa9s de la graduaci\xc3\xb3 de l'escola secund\xc3\xa0ria l'any 1973, treballant com a rentaplats i despr\xc3\xa9s per a una empresa de paviments. Tot el seu \xc3\xbaltim any a l'Otis va estar ocupat en la creaci\xc3\xb3 d'una s\xc3\xa8rie de collages vagament basats en l'obra de Romare Bearden. _NEWLINE_L'any 1980 Marshall va crear Portrait of the Artist as a Shadow of His Former Self, una pintura en qu\xc3\xa8 va unificar per complet el proc\xc3\xa9s i el significat per primer cop. Aquesta obra assenyala el comen\xc3\xa7ament del seu estil en la representaci\xc3\xb3 ic\xc3\xb2nica de personatges negres altament estilitzats i sobris, representats en pintura negra pura, amb caracter\xc3\xadstiques amb prou feines perceptibles, a excepci\xc3\xb3 d'ulls blancs i dents brillants. Va seguir llavors una s\xc3\xa8rie de pintures amb figures negres estilitzades._NEWLINE_La carrera professional de Marshall es va desenvolupar r\xc3\xa0pidament: l'any 1985 va fer la seva primera exposici\xc3\xb3 individual a la Koplin Gallery de Los Angeles; aquest mateix any va ser guardonat amb una beca de resid\xc3\xa8ncia a l'Studio Museum de Harlem. Va empaquetar les seves possessions en una furgoneta Volkswagen, i va marxar amb la intenci\xc3\xb3 de mudar-se a Nova York de forma permanent. No obstant aix\xc3\xb2, a Nova York va con\xc3\xa8ixer a la seva futura esposa, l'actriu nascuda a Chicago Cheryl Lynn Bruce. Despr\xc3\xa9s de completar la resid\xc3\xa8ncia i de treballar durant uns mesos per als impressors Chalk & Vermillion, l'any 1987 va seguir Bruce fins a Chicago. Es van casar a l'abril de 1989. _NEWLINE_Des del seu primer apartament en solitari a Chicago, una habitaci\xc3\xb3 de 6 x 9 peus a l'YMCA de Chicago, es va traslladar amb Bruce a un apartament a Hyde Park. Aquest espai m\xc3\xa9s gran va permetre a Marshall augmentar dram\xc3\xa0ticament l'escala de la seva obra. Les pintures narratives de gran escala van ser el centre d'una segona mostra a la galeria Koplin (1991) i la base de l'\xc3\xa8xit de la seva sol\xc2\xb7licitud pel National Endowment for the Arts (NEA) Visual Art Fellowship. Rebre el suport de la NEA va ser una fita en la seva carrera, que li va permetre establir el seu primer estudi professional fora de casa. _NEWLINE_La pintura The Lost Boys (1993) va representar el seu seg\xc3\xbcent per\xc3\xadode de creixement art\xc3\xadstic. Marshall creu que va ser en aquesta obra que va aconseguir la bellesa exterior i la sofisticaci\xc3\xb3 compositiva per la qual havia estat lluitant. Amb aquest treball, va comen\xc3\xa7ar a pensar en s\xc3\xa8ries narratives majors, o en instal\xc2\xb7laci\xc3\xb3, en comptes d'imatges individuals._NEWLINE_Com a artista professional, Marshall sempre ha tractat de crear obres que combinen l'est\xc3\xa8tica i la sociologia de la cultura popular afroamericana. Amb Rythm Mastr va unir amb destresa el m\xc3\xb3n de la cultura popular i les belles arts. L'any 1999, vint-i-un anys despr\xc3\xa9s d'haver entrat en el programa, l'Otis va conferir un doctorat honorari a Marshall en reconeixement a la seva creativitat, dedicaci\xc3\xb3 i \xc3\xa8xit._NEWLINE_A Europa, la seva obra es va comen\xc3\xa7ar a con\xc3\xa8ixer arran de documenta X, on va mostrar la s\xc3\xa8rie The Garden Projects (1994-1995).\n_START_SECTION_\nPres\xc3\xa8ncia a museus\n_START_PARAGRAPH_\nHi ha obra seva al Harvard Art Museum, Cambridge, Massachusetts; Los Angeles County Museum of Art, Los_NEWLINE_Angeles, Calif\xc3\xb2rnia; Metropolitan Museum of Art, Nova York, Nova York; Museum of Contemporary Art, Chicago, Illinois; Museum of Modern Art, Nova York, Nova York; National Gallery of Art, Washington, D. C"